Document ID: 32013R0626

NÕUKOGU MÄÄRUS (EL) nr 626/2013,
27. juuni 2013,
millega muudetakse määrust (EL) nr 1344/2011, millega peatatakse teatavatele põllumajandus-, kalandus- ja tööstustoodetele kehtestatud ühise tollitariifistiku ühepoolsete tollimaksude kohaldamine
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 31,
võttes arvesse Euroopa Komisjoni ettepanekut
ning arvestades järgmist:
(1)
Liidu huvides on peatada täielikult ühise tollitariifistiku ühepoolsete tollimaksude kohaldamine 80 uue toote puhul, mis ei ole praegu loetletud nõukogu määruse (EL) nr 1344/2011 (1) lisas. Need tooted tuleks seepärast lisada kõnealusesse lisasse.
(2)
Liidu huvides ei ole enam jätkata ühise tollitariifistiku ühepoolsete tollimaksude peatamist 15 toote puhul, mis on hetkel loetletud määruse (EL) nr 1344/2011 lisas. Seega tuleks need tooted sellest lisast välja jätta.
(3)
Selleks et võtta arvesse toodete tehnilist arengut ja majandussuundumusi turul ning samuti keelelist kohandamist, on vaja muuta määruse (EL) nr 1344/2011 lisas oleva 22 peatatud toote kirjeldusi. Lisaks tuleks muuta kaheksa toote TARICi koode. Vajalikuks peetakse ka kolme toote mitme liigi all esitamist, samal ajal kui 12 toote kahetine liigitamine ei ole enam vajalik.
(4)
Need peatamised, mille puhul on vajalikud tehnilised muudatused, tuleks määruse (EL) nr 1344/2011 lisa peatamiste loetelust välja jätta ning uuesti kõnealusesse loetellu kanda uute tootekirjelduste või uute CN- või TARICi koodidega.
(5)
Kolme toote puhul on liidu huvides muuta nende toodete kohustusliku läbivaatamise kuupäeva kooskõlas määruse (EL) nr 1344/2011 artikli 2 lõigetega 2 ja 3. Läbivaadatud peatamised tuleks seetõttu määruse (EL) nr 1344/2011 lisas olevast peatamiste loetelust kustutada ja lisada nad kõnealusesse loetelusse uute kohustusliku läbivaatamise tähtaegadega.
(6)
Selguse huvides tuleks käesoleva määruse I ja II lisas sätestatud lisatud ja väljajäetud peatamiste loeteludes märkida muudetud kanded tärniga.
(7)
Võttes arvesse peatamiste ajutist iseloomu, tuleks I lisas loetletud peatamised süstemaatiliselt läbi vaadata hiljemalt viis aastat pärast nende kohaldamist või pikendamist. Lisaks peaks olema õigustatud komisjoni ettepanekul teatavate peatamiste lõpetamine komisjoni initsiatiivil tehtud läbivaatamise põhjal mis tahes ajal või ühe või mitme liikmesriigi nõudmisel, kui peatamise jätkamine ei ole enam liidu huvides või kui selleks annab põhjust toodete tehniline areng või annavad põhjust muutunud tingimused või turusuundumused.
(8)
Kuna on vaja, et käesolevas määruses sätestatud peatamised jõustuksid 1. juulist 2013, tuleks käesolevat määrust kohaldada alates samast kuupäevast ning see peaks pärast Euroopa Liidu Teatajas avaldamist viivitamata jõustuma.
(9)
Määrust (EL) nr 1344/2011 tuleks seetõttu vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 1344/2011 lisa muudetakse järgmiselt:
1)
lisatakse read käesoleva määruse I lisas loetletud toodete jaoks;
2)
kustutatakse read, mis käesoleva määruse II lisas on nähtud ette CN-koodide ja TARICi koodidega toodete jaoks.
Artikkel 2
Käesolev määrus jõustub selle Euroopa Liidu Teatajas avaldamise päeval.
Seda kohaldatakse alates 1. juulist 2013.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. juuni 2013

Labels: 3
15